Imtella' Jannar 8, 2021 Trasport Malta tinsab fil-proċess li toħroġ mill-ġdid skemi ta' għotjiet finanzjarji, fost l-oħrajn għax-xiri ta' vetturi elettriċi, l-skrappjar tal-karozzi, l-użu tal-muturi u l-karozzi antiki, u tal-linja b'xejn għall-anzjani li għandhom 'l fuq minn 70 sena. Il-Ministru Ian Borg qal li matul din is-sena qed iħares 'il quddiem għal aktar żvilupp u tkabbir sostenibbli, mhux biss fis-settur tat-trasport iżda anke f'setturi oħrajn, b'investiment fl-infrastruttura neċessarja. Anzjani li għandhom bejn 70 u 74 sena bdew jibbenefikaw minn Tal-Linja b'xejn. Din hi waħda minn fost diversi miżuri li tħabbru fil-baġit għall-trasport sostenibli li daħlu fis-seħħ fil-bidu ta' din is-sena. F'konferenza tal-aħbarijiet il-Ministru tat-Trasport, Infrastruttura u Proġetti Kapitali Ian Borg qal li Transport Malta bħalissa tinsab fil-proċess li toħroġ mill-ġdid skemi ta' għotjiet finanzjarji għas-sidien tal-vetturi elettriċi u l-muturi. Il-Ministru Borg qal li dawn jinkludu għotjiet finanzjarji għall-konverżjoni ta' vetturi għal autogas, l-iskema ta' skrappjar u għotjiet finanzjarji għax-xiri ta' vetturi elettriċi u muturi żgħar. Il-Ministru Borg qal li l-Gvern qed juri bil-provi li huwa kommess fil-pjan tiegħu għall-trasport nadif u effiċjenti. Ma' Television Malta qal li fil-ġranet li ġejjin se jitniedu diversi skemi oħra. Mill-ewwel ta' Jannar ukoll vetturi bi pjanċi b'marki ta' reġistrazzjoni ħomor jistgħu jintużaw ukoll nhar ta' Ġimgħa wara s-6 ta' filgħaxija u se jibbenefikaw minn tnaqqis ta' 65% fuq il-liċenzja tagħhom jekk jintużaw biss fi tmiem il-ġimgħa. Vetturi antiki li jkunu ntużaw għal madwar 3,000 kilometru fis-sena se jħallsu €8 biss meta jġeddu l-liċenzja, filwaqt li l-ħlas annwali tal-liċenzja għall-muturi b'ċilindrata ta' bejn 125 u 250 se jitnaqqas minn €65 għal €25 fis-sena.